Erkki Tuomioja
Erkki Tuomioja er en finsk politiker og økonom. Han var udenrigsminister i 2000-2007 og igen fra 2011. Tuomioja, hvis far, Sakari Tuomioja (1911-1964), var statsminister i 1953-1954, blev kendt som ledende ungdomsoprører i slutningen af 1960'erne. Han har været medlem af Riksdagen for Socialdemokratiet i 1970-1979 og fra 1991 og var i 1996-1999 formand for partiets riksdagsgruppe. Tuomioja var handels- og industriminister i 1999-2000 og i 2000-2003 udenrigsminister i Paavo Lipponens regering. På grund af utilfredshed med regeringens markedsliberalistiske linje udfordrede han Lipponen ved partiledervalget i 2002, men tabte.
Tuomioja fortsatte som udenrigsminister efter valget i 2003 i den nye regering under Centerpartiets ledelse, men har måttet affinde sig med, at partiets udenrigspolitiske linje fortsat er blevet bestemt af partiledelsen. Efter Paavo Lipponens afgang i 2005 tabte han igen partiledervalget. Medvirkende hertil var, at han ofte har givet udtryk for synspunkter i forhold til EU-politik, NATO og forholdet til USA's Irakkrig, der ikke deltes af partiledelsen og et flertal i partiet. Da socialdemokraterne ikke kom med i regering efter valget i 2007, måtte han afgå som udenrigsminister.